Innovasie- en Tegnologieklub sien die lig – AHS
Innovasie- en Tegnologieklub sien die lig
Akademie / September 15, 2021 September 15, 2021
Affies se Innovasie- en Tegnologieklub het gister onder die entoesiastiese aanvoering van mnr. Deon Koegelenberg (beheerliggaamlid vir IKT), mnr. Kenny Erasmus, me. Hannie van der Merwe (IT-onderwysers) en ander personeellede vir die eerste keer vergader. Die geleentheid is ook deur die hoof, mnr. Peregrine Joynt, bygewoon, wat 'n sterk voorstander van hierdie inisiatief is.
Hierdie eerste byeenkoms is deur 23 seuns bygewoon en hulle is aan die vier stasies bekendgestel wat in die mediasentrum opgestel is. By die eerste stasie word robotika beoefen, by die tweede een kan Arduino-borde gebou en geprogrammeer word, sowel as legkaartprogrammering geleer word. Stasie drie is vir hommeltuie wat die klublede kan programmeer en vlieg. By die vierde stasie is 3D-drukkers beskikbaar, waar modelletjies vervaardig kan word.
Klubbyeenkomste is vir Dinsdagmiddae geskeduleer, maar dit staan seuns vry om dié veld ook pouses en ná skool te verken.